L-2016 kienet sena importanti. Żgur li se tibqa' s-sena imfakkra għall-andament ta' elezzjonijiet importanti, bħall-Brexit u r-rebħa ta' Donald Trump, li l-effetti tagħhom għadna rridu nħossuhom fix-xhur li ġejjin. Fuq bażi lokali, kienet sena mingħajr elezzjonijiet iżda d-differenza bejn il-partiti politiċi kompliet tikber. Jiddispjaċini ninnota li n-negattività tal-oppożizzjoni ippersistiet anke meta affaċċjat b'uħud mill-aqwa riżultati ekonomiċi li qed jinkisbu fl-Ewropa. Matul din il-ġimgħa, laqatni ħafna d-diskors li għamlet il-President Marie-Louise Coleiro Preca fl-okkażjoni ta' Jum ir-Repubblika. L-ewwel nett kien diskors li għamel ġieħ lil min jokkupa din il-kariga għall-mod kif ma ddejqitx telenka kemm is-suċċessi miksuba din is-sena u wkoll l-isfidi li qed jaffaċċja pajjiżna. Semmiet bosta sfidi fosthom l-immigrazzjoni, il-paga minima, il-prezzijiet tal-propjetà, l-esklużjoni soċjali, it-traffiku, l-iffullar f'żoni residenzjali u n-nuqqas ta' spazju pubbliku. Uħud minn dawn l-isfidi huma kawża tat-tkabbir ekonomiku, iżda tajjeb li l-Gvern jindirizza immedjatament dawn l-isfidi biex is-sena d-dieħla jkollna kwalità ta' ħajja aħjar. Fuq bażi personali, għalija wkoll kienet sena interessanti. Kienet sena ta' ħidma ma' taqta' xejn f'setturi varji fosthom l-enerġija, l-ambjent u l-bżonn ta' arja nadifa, is-sigurtà fl-Ewropa, is-saħħa pubblika, l-awtiżmu, is-saħħa mentali, l-immigrazzjoni u d-drittijiet ċivili fost oħrajn. Huma kollha suġġetti relevanti li jagħmlu tassew differenza fil-ħajja tal-Maltin u l-Għawdxin. Huwa dan li jistennew minna n-nies. Bħala rappreżentanti tal-elettorat, għandna r-responsabbiltà li nibqgħu viċin in-nies u nisimgħu t-tħassib tagħhom. Ċertu diskors li jidħol fil-privat ta' individwi fil-politika u anke lil hinn minnha, punt li għamlet referenza għalih il-President ukoll, ma jagħmilx ġieħ lill-politika lokali u lil min qiegħed hemm biex ibiddel għall-aħjar l-affarijiet. Għajb akbar jekk dan l-atteġġjament jiġi appoġġjat mill-ogħla esponenti ta' partit politiku. Għalhekk, waħda mill-aktar affarijiet evidenti li wrietna l-2016 hi d-differenza bejn il-partiti politiċi li issa saret ukoll waħda ta' stil. Għandna oppożizzjoni li jekk tkun eletta fl-elezzjoni ġenerali, se treġġa' lura ż-żmien. Sta għalina u għall-elettorat li nassiguraw li l-għażla taqa' fuq moviment li jkompli jmexxina 'l quddiem u mhux partit negattiv li jerġa' jeħodna lura għall-politika tat-tribuwiet. F'dan il-kuntest, nemmen li dawn is-sitt xhur li ġejjin se jkunu eżami importanti permezz tal-Presidenza. F'dan il-mument storiku għal pajjiżna, se jkollna wkoll l-opportunità naraw jekk il-PN tgħallimx mill-iżbalji tal-passat riċenti u jġib l-interess ta' pajjiżu qabel dak partiġġjan, jew inkella jekk hux se jirrepeti l-iżball li jipprova jagħmel il-bsaten fir-roti waqt li għajnejn l-Ewropa tkun fuqna. Ikun xi jkun l-atteġġjament ta' Simon Busuttil u sħabu, jiena ċerta li meta jiġi ż-żmien propizju l-elettorat ħa jagħti risposta ta' x'tip ta' politika jrid għal dawn il-ħames snin li ġejjin. Id-differenza se tkun waħda ċara.